
Text rozhodnutia
Súd: Krajský súd Bratislava Spisová značka: 2Cob/11/2019 Identifikačné číslo súdneho spisu: 1215213984 Dátum vydania rozhodnutia: 03. 09. 2019 Meno a priezvisko sudcu, VSÚ: JUDr. Ľubica Krišková ECLI: ECLI:SK:KSBA:2019:1215213984.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Ľubice Kriškovej a členiek senátu JUDr. Oľgy Bahníkovej a JUDr. Ľubice Břouškovej v právnej veci žalobcu: SLOVAKIA ENERGY, s.r.o., so sídlom Plynárenská 7/A, Bratislava, IČO: 36 807 702, zastúpený: JÁNSKÝ & PARTNERS s. r. o., advokátska kancelária, so sídlom Štúrova 13, Nitra, IČO: 47 249 650, proti žalovanému: EUROCONS, a.s., so sídlom Prievozská 18, Bratislava, IČO: 35 810 891, o zaplatenie 1.777,95 Eur s príslušenstvom, o odvolaní žalovaného proti rozsudku Okresného súdu Bratislava II č.k. 26Cb/261/2015-125 zo dňa 4.10.2017, takto r o z h o d o l : Krajský súd v Bratislave rozsudok Okresného súdu Bratislava II č.k. 26Cb/261/2015-125 zo dňa 04.10.2017 p o t v r d z u j e. Žalobcovi priznáva voči žalovanému náhradu trov odvolacieho konania v plnom rozsahu, o výške ktorých rozhodne súd prvej inštancie samostatným uznesením. o d ô v o d n e n i e : 1. Napadnutým rozsudkom súd prvej inštancie rozhodol, že žalovaný je povinný zaplatiť žalobcovi sumu 1.777,95 Eur spolu so zmluvnou pokutou vo výške 18,25% ročne zo sumy 1.777,95 Eur od 11.6.2011 do zaplatenia, a to všetko do 3 dní od právoplatnosti rozsudku. Súd priznáva žalobcovi právo na náhradu trov konania voči žalovanému v plnom rozsahu, o výške náhrady trov bude rozhodnuté samostatným uznesením po právoplatnosti rozsudku. 2. V odôvodnení napadnutého rozsudku súd prvej inštancie uviedol, že žalobca sa svojou žalobou doručenou súdu dňa 8.6.2015 domáhal, aby súd zaviazal žalovaného na zaplatenie istiny vo výške 1.777,95 Eur s príslušenstvom a na náhradu trov konania, titulom neuhradenia faktúry č. 21101447, vystavenej na základe uzatvorenej rámcovej zmluvy za dodávku elektriny. 3. Súd prvej inštancie konštatoval, že žalovaný sa na pojednávanie, ktorého termín bol ustanovený na deň 4.10.2017, nedostavil, hoci predvolanie na pojednávanie obsahujúce poučenie o následkoch nedostavenia sa vrátane možnosti vydania rozsudku pre zmeškanie mu boli doručené do elektronickej schránky v súlade s § 32 ods. 5 písm. b) zákona č. 305/2013 Z. z. o e-Governmente dňa 13.8.2017. Svoju neprítomnosť na pojednávaní žalovaný neospravedlnil. Na pojednávanie sa dostavil právny zástupca žalobcu, ktorá navrhol, aby súd rozhodol vo veci rozsudkom pre zmeškanie v súlade s ustanovením § 274 C.s.p. 4. Súd prvej inštancie konštatoval, že v danom spore sa žalovaný nedostavil na pojednávanie, na ktoré bol riadne a včas predvolaný s poučením o následku nedostavenia sa vrátane možnosti vydania rozsudku pre zmeškanie a neospravedlnil svoju neprítomnosť včas a vážnymi okolnosťami, čím sa dodržali podmienky pre vydanie rozsudku pre zmeškanie žalovaného podľa ustanovenia § 274 CSP. 5. Vzhľadom na to, že boli splnené všetky zákonom požadované náležitosti pre vydanie rozsudku pre zmeškanie v zmysle § 274 C.s.p., súd rozhodol rozsudkom pre zmeškanie žalovaného. 6. O trovách konania súd rozhodol podľa § 255 ods. 1 C.s.p, podľa ktorého súd prizná strane náhradu trov konania podľa pomeru jej úspechu vo veci. 7. Proti tomuto rozsudku podal žalovaný v zákonnej lehote odvolanie. Uviedol, že štatutárni zástupcovia spoločnosti boli v predmetnom čase mimo územia SR a nebola možnosť prevzatia si predvolania z elektronickej schránky, nakoľko prístup do nej je len na základe čipového preukazu, ktorý je vystavený na ich meno a nikto iný nemá prístup do tejto schránky. Nesúhlasil s rozhodnutím súdu a žiadal o zrušenie rozsudku a aby súd znova pojednával s jeho účasťou. 8. K odvolaniu žalovaného sa vyjadril žalobca, ktorý považuje rozsudok za vecne správny v celom rozsahu. Poukázal na to, že v prejednávanom prípade je zrejmé a nespochybňuje to ani žalovaný v podanom odvolaní, že súd prvej inštancie v súlade s ust. § 32 ods. 5 písm. b) zákona o e-Governmente doručoval žalovanému ako právnickej osobe do jeho elektronickej schránky predvolanie na nariadené pojednávanie obsahujúce tiež poučenie o následkoch nedostavenia sa vrátane možnosti vydania rozsudku pre zmeškania. Z citovaného ustanovenia zákona o e-Governmente ďalej vyplýva, že takáto elektronická správa sa považuje za doručenú aj v prípade, že adresát sa o márnom uplynutí úložnej lehoty nedozvedel. Pokiaľ teda žalovaný v podanom odvolaní poukazuje na skutočnosť že jeho štatutárni zástupcovi boli v rozhodnom čase mimo územia SR a z tohto dôvodu nebola možnosť prevzatia si predvolania z elektronickej schránky, z hľadiska okamihu doručenia predmetnej úradnej správy, vrátane všetkých jej príloh, žalovanému, je tento argument právne bezvýznamný. Navrhol napadnutý rozsudok potvrdiť ako vecne správny. 9. Krajský súd v Bratislave ako súd odvolací podľa § 34 zák. č. 160/2015 Z.z. Civilný sporový poriadok (ďalej len C.s.p.) prejednal vec podľa § 380 ods. 1 bez nariadenia pojednávania v medziach daných rozsahom a dôvodmi odvolania, pričom termín verejného vyhlásenia rozsudku bol v súlade s ust. § 219 ods. 3 C.s.p. oznámený na úradnej tabuli Krajského súdu v Bratislave dňa 01.08.2019. Po oboznámení sa s obsahom spisu súdu prvej inštancie a dôvodmi odvolania žalovaného, odvolací súd dospel k záveru, že odvolaniu proti rozsudku nie je možné vyhovieť. 10. Rozsudok pre zmeškanie podľa § 274 C.s.p. predstavuje osobitný druh súdneho rozhodnutia a ide o následok procesnej pasivity žalovaného. Proti rozsudku pre zmeškanie možno podať odvolanie iba z dôvodu, že neboli splnené podmienky pre jeho vydanie. Odvolací súd konštatuje, že v odvolaní žalovaného nie sú uvedené žiadne také skutočnosti, z ktorých by bolo možné vyvodiť, že neboli splnené zákonom stanovené podmienky na vydanie takéhoto rozsudku na pojednávaní dňa 04.10.2017. Súd prvej inštancie vo veci nariadil pojednávanie na predmetný deň, pojednávania sa žalovaný nezúčastnil, svoju neúčasť nijako neospravedlnil, pričom v predvolaní bol riadne poučený o následkoch nedostavenia sa na pojednávanie, vrátane možnosti rozhodnúť rozsudkom pre zmeškanie. Predvolanie na pojednávanie bolo žalovanému doručené do elektronickej schránky v súlade s § 32 ods. 5 písm. b) zákona č. 305/2013 Z. z. o Governmente dňa 13.8.2017, čím bola splnená podmienka riadneho a včasného predvolania podľa § 274 C.s.p. 11. Ak sa teda žalovaný o termíne pojednávania nedozvedel, nemožno mať za to, že neboli splnené podmienky pre rozhodnutie rozsudkom pre zmeškanie. Skutočnosť, že štatutárni zástupcovia boli mimo SR a nemali možnosť dostať sa do elektronickej schránky, nemožno považovať za ospravedlniteľný dôvod neúčasti na pojednávaní. Odvolací súd v tejto súvislosti poukazuje aj na judikatúru Ústavného súdu Slovenskej republiky (uznesenie č. k. II. ÚS 213/09-10 z 27.05.2009), v zmysle ktorej nemožno súdu pripísať zodpovednosť za okolnosti, ktoré nastali mimo jeho sféry vplyvu, a tiež pripomenul aj zásadu „vigilantibus iura scripta sunt“, ktorá zdôrazňuje aj vlastné pričinenie pre ochranu svojich práv, keď požaduje, aby účastník konania sledoval svoje subjektívne práva a robil také kroky, v dôsledku ktorých by nedochádzalo k ich ohrozovaniu a poškodzovaniu. 12. Z uvedeného dôvodu odvolací súd rozsudok súdu prvej inštancie podľa § 387 ods. 1 C.s.p. potvrdil. 13. O náhrade trov odvolacieho konania bolo rozhodnuté podľa § 396 ods. 1 v spojení s § 255 ods. 1 C.s.p. Úspešnému žalobcovi odvolací súd priznal nárok na náhradu trov odvolacieho konania v plnom rozsahu. O výške náhrady trov odvolacieho konania bude rozhodnuté po právoplatnosti rozsudku vo veci samej a to v súlade s § 262 ods. 2 C.s.p. 14. Uvedený rozsudok je výsledkom hlasovania odvolacieho senátu v pomere hlasov za 3 : 0 proti. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

